钦定古今图书集成/历象汇编/庶征典/第012卷 > 《皇太子请复膳表》崔融
## 钦定古今图书集成/历象汇编/庶征典/第012卷 > 《皇太子请复膳表》崔融

臣某言：“臣闻善持国者，舒惨必系于天时；德称皇者，
动静莫违于物理。故百姓不足，一人所以载怀；四海
为家，万方由其在虑。伏惟天皇观风设教，拜洛游河，
光华前乎日月，法象齐乎天地。”顷以岁储微耗，年谷
未登，睿旨忧劳，宸〈一作冲〉情戒惕。菲饮食而卑宫室，居
常夏禹之期；减厨膳而撤钟悬，重取黄轩之事。由是
神灵肹蚃，景气氤氲，雪千里而朝飞，雨四溟而夜下。
两河之甸，瑞麦盈畴；三川之境，嘉苗被隰。天意人事，
其在兹乎？可以随道抑扬，可以与时通变。周王之本
支百代，每进鱻庖；殷帝之亢旱七年，犹资鹤鼎。昔贤
具称其美，往圣不议其“非，唯此小心，将乖大德。”臣又
闻下之奉上，犹枝附根，君以人作基，人以君为命。天
皇恩深子育，念切家安，损己励精，无违早晏，停滋罢
味，已隔岁时。圣躬有劳悴之容，群类动兢惶之责。伏
乞俯从人欲，仰顺灵心，具珍物以登羞，随太阳而复
膳，萐脯知送凉之地，芝英识驻寿之期。岂使眇眇燧
皇，独流名于膰炙；悠悠黄帝，空纪称于庖牺而已哉臣寄忝元良，任当监守。春冬胄序，学《书》礼而空勤；朝
夕寝门，视寒温而未节。无任悃款之至，谨遣某官，奉
表陈请以闻。